ผมอายุ18 ครับ ช่วงนี้จมูกผมไม่ค่อยดี แล้วก็มีนํ้ามูกใสๆตอนโดนอากาศเย็นด้วยครับ บางทีนอนหน้าพัดลม ยังเป็นเลยครับบางทีตอนจามก็มีกลิ่นครับ แต่นานๆครั้งหลายๆวันมาทีครับ ผมเลยสงสัยว่าผมเป็นภูมิแพ้หรือพวกไซนัสอักเสบหรือเปล่าผมดูอาการยังไงได้บ้างครับ พอดีเมื่อก่อนไม่ค่อยเจอฝุ่นพอเข้ามาเรียน กทม ก็เริ่มเป็นครับประมาณ2เดือนแล้วครับ ยังไงถ้าได้คำตอบจะไปพบแพทย์อีกทีครับแต่คงไม่ใช่เร็วๆนี้ยังติดสอบ แหะๆ ;-;
สวัสดีค่ะ อาการจมูกไม่ค่อยได้กลิ่น มีน้ำมูกใสๆ มีกลิ่นในจมูก อาจเกิดจาก1. เป็นไข้หวัด หรือมีการติดเชื้อทางเดินหายใจส่วนบน ซึ่งอาการได้แก่ มีน้ำมูก จาม ไอ มีเสมหะ และอาจมีไข้ รวมถึงทำให้เยื่อบุในโพรงจมูกอักเสบ บวม ทำให้การรับกลิ่นไม่ดีด้วย แต่ส่วนใหญจะหายได้เองภายใน 1-2 สัปดาห์2. โรคภูมิแพ้ ชนิดแพ้อากาศ (allergic rhinitis) จะมีการอักเสบบริเวณโพรงจมูก เนื่องจากแพ้ต่อสารก่อภูมิแพ้ต่างๆ นอกจากมีอาการมีน้ำมูกใสไหล และอาจมีอาการคันตา คันจมูก เพดานปาก และลำคอเป็นประจำ จมูกอาจได้กลิ่นลดลง อาการจะเป็นแบบเรื้อรังต่อเนื่อง โดยมีช่วงที่ดีขึ้นสลับกับช่วงอาการกำเริบ ทั้งนี้ สารก่อภูมิแพ้ที่อาจเป็นต้นเหตุจะแตกต่างกันไปในแต่ละคน ได้แก่ ฝุ่น ไรฝุ่น ขนนก นุ่น ฝ้าย เชื้อราต่างๆ สัตว์เลี้ยงต่างๆ ทั้ง สุนัข แมว หนู กระต่าย เกสรดอกไม้ ดอกหญ้า ไรฝุ่น แมลงสาบ และแมลงต่างๆ วัสดุเฟอร์นิเจอร์ เช่น ใยมะพร้าว เป็นต้น นอกจากนี้ความเครียดสามารถกระตุ้นให้เกิดอาการได้ด้วย3. ไซนัสอักเสบแบบกึ่งเฉียบพลันหรือเรื้อรัง มักจะทำให้มีน้ำมูกสีเขียวหรือสีเหลืองข้น คัดจมูก การรับกลิ่นไม่ดี มีมูกข้นในลำคอหรือมูกไหลลงลำคอและอาจทำให้ไอ ปวดบริเวณไซนัส ได้แก่ โหนกแก้ม หน้าผาก จมูกตรงระหว่างคิ้ว และหัวตา ลมหายใจมีกลิ่นเหม็น4. มีริดสีดวงจมูกหรือเนื้องอกในช่องจมูก หรือโพรงไซนัส รวมถึงมะเร็งในช่องจมูก มะเร็งหลังโพรงจมูก มะเร็งในโพรงไซนัส ซึ่งจะไปอุดตันบริเวณเซลล์ประสาทรับกลิ่น ทำให้การได้กลิ่นลดลง แต่มักจะไม่ได้ทำให้มีอาการน้ำมูกใสและจามหากอาการเป็นมานาน 2 เดือนแล้ว และน้ำมูกมีลักษณะใส ก็น่าจะเป็นอาการของโรคภูมิแพ้ชนิดแพ้อากาศได้ ซึ่งหากอาการไม่รุนแรง ก็สามารถดูแลตนเองได้ ในเบื้องต้น ต้องพยายามหาสารก่อภูมิแพ้ที่เป็นตัวกระตุ้นให้เกิดอาการและพยายามหลีกเลี่ยง หากมีน้ำมูกมาก อาจใช้วิธีล้างจมูกด้วยน้ำเกลือ หากอาการเป็นต่อเนื่อง ก็อาจทานยาในกลุ่ม antihistamine เช่น cetirizine (เซทิริซีน), chlorpheniramine (CPM), loratadine (ลอราทาดีน) หลีกเลี่ยงการโดนอากาศเย็น ไม่โดนลม ไม่ดื่มน้ำเย็น หลีกเลี่ยงการอยู่ใกล้ผู้ที่สูบบุหรี่ และที่ที่มีฝุ่นละอองมาก โดยอาจใส้หน้ากากอนามัยป้องกัน หากต้องอยู่ในที่ที่มีฝุ่นมากนอกจากนี้ ก็ควรเสริมสร้างระบบภูมิคุ้มกันของร่างกายให้แข็งแรงขึ้น เพื่อช่วยลดการกำเริบของอาการ เช่น การทานอาหารที่มีประโยชน์ โดยเฉพาะเน้นทานผักและผลไม้ หลีกเลี่ยงของหวาน อาหารที่มีไขมันสูง และแป้งแปรรูปต่างๆ หลีกเลี่ยงการดื่มแอลกอฮอล์ ควรออกกำลังกายสม่ำเสมอ พักผ่อนให้เพียงพอ เป็นต้นหากอาการไม่ดีขึ้น รุนแรงขึ้น ก็ควรไปพบแพทย์เพื่อตรวจและรักษาค่ะ